Twee leerders sterf op pad na skoolArgieffoto Twee leerders van ’n skool in die Oos-Kaap het Donderdagoggend op pad skool toe verongeluk. Mali Mtima, woordvoerder van die provinsiale departement van onderwys, het gesê die leerders was saam met ses ander skoolmaats in ’n gehuurde motor op pad na die Phambili Senior Secondary School in Lusikisiki toe dié motor in ’n motorongeluk betrokke was. Volgens Mtima is paramedici na die toneel ontbied waar albei leerders dood verklaar is. Die ses ander leerders in die motor is na ’n nabygeleë hospitaal gehaas vir mediese behandeling. Die departement het vanoggend ’n span beraders na die skool gestuur om leerders en personeel by te staan. Fundile Gade, LUR vir onderwys in die provinsie, het sy medelye teenoor die leerders se naasbestaandes betuig. “Die onderwyssektor is platgeslaan deur die nuus. Ons doen ŉ beroep op ouers en ander wetstoepassingsagentskappe om seker te maak dat bestuurders wat veral leerders vervoer by die spoedgrens hou om onnodige sterftes soos hierdie te voorkom,” het Gade gesê.